b'\n_START_ARTICLE_\nJan van de Cappelle\n_START_PARAGRAPH_\nJanas van de Kapel\xc4\x97 (ol. Jan van de Cappelle, 1626 m. sausio 25 d., Amsterdamas, Nyderlandai\xc2\xa0\xe2\x80\x93 1679 m. gruod\xc5\xbeio 22 d., Amsterdamas)\xc2\xa0\xe2\x80\x93 XVII a. Nyderland\xc5\xb3 tapytojas, marinistas, peiza\xc5\xbeistas.\n_START_SECTION_\nBiografija\n_START_PARAGRAPH_\nJanas van de Kapel\xc4\x97 gim\xc4\x97 Amsterdame 1626 m. sausio 25 d. Jo t\xc4\x97vas Franchoys van de Cappelle buvo pasiturintis da\xc5\xbe\xc5\xb3 prekybininkas ir jo versl\xc4\x85 s\xc5\xabnus v\xc4\x97liau paveld\xc4\x97jo. Janas van de Kapel\xc4\x97 nebuvo profesionaliu dailininku, o labiau m\xc4\x97g\xc4\x97ju, kuris tap\xc4\x97 laisvu nuo verslo laiku. Iki 1653 m. Janas ved\xc4\x97 Anna Grootingh, kuri irgi buvo kilusi i\xc5\xa1 pasiturin\xc4\x8dios \xc5\xa1eimos. 1653 m. jos motina paliko jai 3 namus Amsterdame, bet dailininko \xc5\xa1eima gyveno ketvirtame. Po mirties 1679 m. Janas van de Kapel\xc4\x97 paliko 6 namus Amsterdame, nam\xc4\x85 kaime, laisvalaikio jacht\xc4\x85. Turtas pinigais ir skol\xc5\xb3 ra\xc5\xa1tais buvo \xc4\xafvertintas 92 720 gulden\xc5\xb3. Kapel\xc4\x97 tur\xc4\x97jo 4 s\xc5\xabnus ir 3 dukteris._NEWLINE_Po mirties Kapel\xc4\x97s kolekcijoje buvo 200 paveiksl\xc5\xb3 ir 6000 pie\xc5\xa1ini\xc5\xb3, i\xc5\xa1 kuri\xc5\xb3 883 Hendrick Avercamp ar jam priskiriam\xc5\xb3 pie\xc5\xa1ini\xc5\xb3, 9 Simon de Vlieger paveikslai ir vir\xc5\xa1 300 pie\xc5\xa1ini\xc5\xb3, 6 Rembranto paveikslai ir apie 500 pie\xc5\xa1ini\xc5\xb3, 10 Jan van Goyen paveiksl\xc5\xb3 ir vir\xc5\xa1 400 pie\xc5\xa1ini\xc5\xb3, 16 Jan Porcellis ir 5 Hercules Seghers paveiksl\xc5\xb3. Taip pat kit\xc5\xb3 dailinink\xc5\xb3 k\xc5\xabrini\xc5\xb3. Janas van de Kapel\xc4\x97 buvo savamokslis dailininkas. J\xc4\xaf paveik\xc4\x97 Simon de Vlieger ir v\xc4\x97liau Hendrick Dubbels ir Willem van de Velde (Jaunesnysis). Gali b\xc5\xabti, kad su pastaraisiais dailininkais Kapel\xc4\x97 dirbo kartu Vespe apie 1650 m., kur Simon de Vlieger (mir\xc4\x99s 1653 m.) tur\xc4\x97jo savo nam\xc4\x85. Jano van de Kapel\xc4\x97s ankstyvasis stilius pasi\xc5\xbeym\xc4\x97jo \xc5\xa1altais tonais, v\xc4\x97lesn\xc4\x97je k\xc5\xabryboje tonai tapo \xc5\xa1iltesniais. Viso Kapel\xc4\x97 paliko kiek ma\xc5\xbeiau nei 150 paveiksl\xc5\xb3. Po ma\xc5\xbedaug 1665 m. jis tikriausiai nebetap\xc4\x97. Janas van de Kapel\xc4\x97 mir\xc4\x97 1679 m. gruod\xc5\xbeio 22 d. Amsterdame.'